
RAZPIS ROTARY KLUBA LJUBLJANA
ZA DODELITEV POMOČI OTROKOM, KI ŽIVIJO V TEŽKIH RAZMERAH
34. MIKLAVŽEV KONCERT
(v nadaljevanju razpis)

1. NAMEN RAZPISA

Pomoč otrokom, ki živijo v težkih razmerah.

Skladno z našim programom in razpoložljivimi sredstvi lahko posameznemu otroku krijemo stroške:
· za šolo v naravi ali strokovne ekskurzije in tabore, ki so del šolskega programa in se izvajajo na ozemlju Republike Slovenije, njihove stroške pa nosijo starši (če ima šola že program za tovrstno pomoč, doplačamo razliko do polnega zneska, katerega starši ne zmorejo),
· za pomoč pri udeležbi v obšolskih dejavnostih in pri nakupu športnih rekvizitov, glasbil ter druge opreme, ki jo otrok potrebuje v obšolskih dejavnostih.

2. KDO LAHKO SODELUJE?

Na razpis se lahko prijavi katerakoli osnovna šola ali osnovna šola s prilagojenim programom, ki svoj program izvaja na ozemlju Republike Slovenije (v nadaljevanju šola).

Šola v skladu s privoljenjem staršev otrok naslovi vlogo za dodelitev sredstev za pomoč otrokom.

3. OMEJITVE

Da bi lahko zagotovili pomoč čim večjemu številu otrok s čim več šol, pri vlogah upoštevajte naslednje omejitve:
· višina sredstev na posameznega učenca je omejena na 250 EUR,
· višina sredstev na posamezno šolo je omejena na 1.500 EUR,
· sredstva se lahko namenijo zgolj za aktivnosti, ki se izvajajo v Republiki Sloveniji,
· sredstva lahko namenite za aktivnosti, ki se bodo izvajale v času od 1. decembra 2026 do 31. avgusta 2027.



4. KAKO SODELOVATI?

Vlogo šola odda prek elektronskega obrazca, ki je dostopen na povezavi:
https://form.jotform.com/262916061457359

V elektronski obrazec vnesite vse zahtevane podatke. Za vsakega prijavljenega otroka v obrazcu navedite:
· PREJEMNIK – navedite razred (npr. 7. c) ter ime in priimek otroka (ali vsaj začetnice otrokovega imena in priimka). 
· NAMEN – kratek opis, iz katerega bo razvidno, za kaj in kdaj potrebujete sredstva. 
· OBRAZLOŽITEV – krajša obrazložitev, zakaj otrok potrebuje pomoč. 
· STROŠKI – znesek upravičenih stroškov v skladu s tem razpisom, znižan za sredstva, ki otroku pripadajo iz drugih virov. 
Po oddaji elektronskega obrazca boste na vaš elektronski naslov dobili potrdilo o prejemu vaše prijave.

Vse vloge, ki ne bodo izpolnjene v skladu s pravili razpisa, bodo zavrnjene kot nepopolne.

5. ROK ZA POSREDOVANJE VLOGE

Rok za oddajo vloge je 31. 12. 2026, do 20. ure. Vse vloge, ki bodo prispele pozneje, se ne bodo upoštevale.

6. ODLOČANJE O RAZDELJEVANJU SREDSTEV

Upravni odbor Rotary kluba Ljubljana s sklepom odloča o razdelitvi sredstev šolam, ki so posredovale popolne in pravočasne vloge. 
Prvi sklep bo Upravni odbor Rotary kluba Ljubljana sprejel na prvem srečanju v prvi polovici januarja 2027. Sredstva, ki bodo razdeljena s tem sklepom, bodo šole prejele do konca februarja 2027.
Če bo Rotary klub Ljubljana v naslednjem obdobju prejel še dodatna sredstva, bo o razdelitvi le-teh odločal na srečanju v prvi polovici marca 2027. 
Vsi sklepi Upravnega odbora Rotary kluba Ljubljana so dokončni. 




7. SREDSTVA

Sredstva za razpis se zbirajo v okviru dobrodelnega 34. Miklavževega koncerta RTV Slovenija.

Če bo zaprošeno za več sredstev, kot bo zbranih, se vloge upoštevajo glede na čas prejema. Prednost imajo vloge, ki bodo na navedeni elektronski naslov prispele prej.

Če bo zaprošeno za manj sredstev, kot bo zbranih, se zbrana sredstva prenesejo v projekt 35. Miklavžev koncert v letu 2027.

8. PORABA SREDSTEV V SKLADU Z NAMENOM RAZPISA

Šole, ki prejmejo sredstva, so dolžne na e-naslov info@rotary-klub-lj.si postati izjavo o porabi sredstev skladno z vlogo, najpozneje do 15. 10. 2027, pri čemer so Rotary klubu Ljubljana na njegovo zahtevo dolžne omogočiti preverjanje. 

Neporabljena sredstva oziroma sredstva, ki niso porabljena skladno z namenom, v predvidenem obsegu in za otroke, kot je navedeno v tej izjavi ali poznejšem pisnem dogovoru, bo šola vrnila najpozneje do 31. 10. 2027. 

V Ljubljani, 16. oktobra 2026

Rotary klub Ljubljana

